Tewin wei yattai tok wepiliꞌchak yau,
“Jerusalem kùꞌnàntàu,
tùse lepantok mùmàmuttàik màlà ipàk uselupatainùk,
Ukàipùnù uya itùlù uya màlà teppù lùppù,”
teppù ya tok pàk.
“John uya enpataukaꞌnàppà màlà tuna ke,
tùse eyenpatauka kon màlà Wakù Akkwalù ke,
tukke kulu wei tùpo pùla,”
teppù Jesus uya tok pàk.
Jesus nenupassan wesseposak ipokonpe yau tok uya yekamappoppù,
“Itepulu,
itepulu pe ken naꞌ weꞌnàtok mùnappo auya sàlàpe Israel yamùk piyak?”
tukaik.
Jesus uya,
“Yàꞌlàlà wekkuttok yattai molopai yàꞌlàlà wekkupù màlà ànùttu kon pen tùse ukàipùnù nùkupù màlà tapàikketù yai,”
teppù tok pàk.
“Tùse meluntà yepolo auyaꞌnokon màlà Wakù Akkwalù uyàssak àponaꞌnokon yau,
molopai uyekamannan pe ewechi kon màlà Jerusalem po,
tamùꞌnawàlà Judea yawàlà molopai Samaria polo,
molopai mailàlà sàlà non wenukattok yawàlà,”
teppù Jesus uya tok pàk.
Wate ya tùpo Jesus yanùmùppù màlà Epùn pona tok uya yene tùse,
molopai katupluk uya yonamùppù tok yenu winàpai.
Màlàyau tok wechi lùppù kakàik itenu iwenuku yene pàk tùse,
asaꞌlon kon kàyik yamùk aimuꞌnan ipon ton wechippù satik pe tok piyau.
“Kàyik yamùk Galilee pon kon,
yàꞌlà pe ken iwechi pàk kak yenupàkà ewechi kon màlà?
Pùsàlà Jesus Epùn pona yanùmù neppàssaiꞌnùk ewinàpaiꞌnokon,
mùkkàlà tùuyàttuꞌma woton epùn pona iità menpàssatàiꞌnùk kasa,”
teppù tok uya.